《送李果州归蜀》
宋代·王遂

大原发邹鲁，功德被九州。
迢迢数千年，伊洛乘其流。
去之又百载，武夷阐诸幽。
斯文代显晦，天意非人谋。
正脉远相续，何必并世游。
峨峨陵阳山，下镇西南陬。
师法自心得，如亲接前修。
一气妙亭毒，小大各有求。
惟此生息机，不隔春与秋。
皎皎冰雪姿，高疑揖浮丘。
太虚丽日月，纤翳无停留。
本根自深茂，况复加穷搜。
微言析脉理，要指会衿喉。
工夫自中积，应物乃其优。
汉庭高论著，周原出咨诹。
耿耿恻隐心，若将纳诸沟。
拳拳敬王义，敢有非嘉猷。
俯视不义贵，如比空云浮。
所虞素学负，岂愿清名收。
阊阖入云端，蜀天方阻修。
西上香炉峰，江流去悠悠。
问学久不明，风俗日以偷。
塞品谨勿言，令人但深忧。
世如大膏肩，终当待公瘳。
格天未易到，责已尤难周。
大学无已时，白首何当休。
陋质谢顽朽，居然费雕锼。
建德苦不勇，怀知若为酬。
四非去未能，用力信有由。
永当佩深训，无作明公羞。

作者简介：王遂，字去非，一字颖叔，枢密副使王韶之玄孙，后为镇江府金坛人，宋代名臣。 嘉泰二年进士，调富阳主簿，历官差干办诸司审计司。绍定三年，知邵武军兼福建招捕司参议官。后任工部尚书。